A Tanács 1251/77/EGK rendelete
(1977. május 17.)
az Egyiptomi Arab Köztársaságból származó gabonafélék rostálásából, őrléséből vagy egyéb megmunkálásából származó korpa, korpás liszt és egyéb maradékanyagok behozataláról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. és 113. cikkére,
tekintettel a Bizottság javaslatára,
tekintettel az Európai Parlament véleményére [1],
mivel 1977. január 18-án aláírták az Európai Gazdasági Közösség és az Egyiptomi Arab Köztársaság közötti együttműködési megállapodást, valamint az együttműködési megállapodás egyes rendelkezéseinek előzetes végrehajtásáról szóló ideiglenes megállapodást;
mivel az együttműködési megállapodás 20. cikke és az ideiglenes megállapodás 13. cikke úgy rendelkezik, hogy - arra a feltételre is figyelemmel, hogy az Egyiptomi Arab Köztársaság különleges exportterhet vet ki a közös vámtarifa 23.02 A alszáma alá tartozó, gabonafélék rostálásából, őrléséből vagy egyéb megmunkálásából származó korpára, korpás lisztre és egyéb maradékanyagokra - az importlefölözés változó komponensét a szóban forgó termékre kivetett lefölözések változó komponensének az összeg rögzítése havát megelőző három hónapra adódó átlaga 60 %-ával megegyező összeggel csökkenteni kell;
mivel ennek a különleges exporttehernek tükröződnie kell e termékek közösségi importárában;
mivel e megállapodások helyes alkalmazásának biztosítása érdekében olyan intézkedéseket kell elfogadni, amelyek előírják az importőr számára, hogy a korpa, a korpás liszt és az egyéb maradékanyagok behozatalának időpontjában igazolnia kell azt, hogy az Egyiptomi Arab Köztársaság különleges exportterhet vetett ki;
mivel többek között az Európai Gazdasági Közösség és az Egyiptomi Arab Köztársaság közötti, korpa és korpás liszt Közösségbe történő behozatala tekintetében, az együttműködési megállapodás 20. cikkére és az ideiglenes megállapodás 13. cikkére vonatkozó levélváltás alapján e megállapodások végrehajtására vonatkozóan részletes szabályokra van szükség,
ELFOGADTA EZT A RENDELETET:
1. cikk
Az Egyiptomi Arab Köztársaságból származó, a közös vámtarifa 23.02 A alszáma alá tartozó, a gabonafélék rostálásából, őrléséből vagy egyéb megmunkálásából származó korpa, korpás liszt és egyéb maradékanyagok Közösségbe irányuló behozatalára kivetett lefölözés változó komponense a gabonafélékből és rizsből előállított termékek behozatali és kiviteli rendszeréről szóló, 1975. október 29-i 2744/75/EGK tanácsi rendelet [2] 2. cikkének megfelelően kiszámított lefölözéssel egyezik meg, amelyet a szóban forgó termékre kivetett lefölözések változó komponensének az összeg rögzítése havát megelőző három hónapra adódó átlaga 60 %-ával megegyező összeggel kell csökkenteni.
2. cikk
Az 1. cikket alkalmazni kell minden olyan behozatalra, amely tekintetében az importőr igazolja, hogy az Egyiptomi Arab Köztársaság az együttműködési megállapodás 20. cikkével és az ideiglenes megállapodás 13. cikkével összhangban kivetette a különleges exportilletéket.
3. cikk
Szükség esetén a gabonafélék piacának közös szervezéséről szóló, 1975. október 29-i 2727/75/EGK tanácsi rendeletben [3] megállapított eljárásnak megfelelően részletes szabályokat lehet elfogadni e rendelet alkalmazására vonatkozóan, különösen annak az összegnek a rögzítése tekintetében, amellyel a lefölözést csökkenteni kell.
4. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Rendelkezéseit az Európai Gazdasági Közösség és az Egyiptomi Arab Köztársaság közötti ideiglenes megállapodás hatálybalépésétől kezdve kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. május 17-én.